b"\n_START_ARTICLE_\nErmita de Sant Roc i Sant Sebasti\xc3\xa0 (Albalat de la Ribera)\n_START_SECTION_\nHist\xc3\xb2ria\n_START_PARAGRAPH_\nL'actual ermita es va construir a mitjan segle XVII sobre les restes d'una anterior del segle XIV, la qual al seu torn osupava el lloc d'una mesquita. El temple va servir a l'Hospital de Sant Pere, actualment desaparegut. A mitjan segle XIX va patir una restauraci\xc3\xb3 en la qual es va eliminar el retaule dels sants titulars, obra de Bartolom\xc3\xa9 Matarana. En els 1980 va ser restaurada una vegada m\xc3\xa9s, intentant recuperar l'aspecte original de l'edifici, en particular el color ocre.\n_START_SECTION_\nDescripci\xc3\xb3\n_START_PARAGRAPH_\nL'ermita es troba en el nucli urb\xc3\xa0 d'Albalat, mirant a la pla\xc3\xa7a de Sant Roc, formada per la conflu\xc3\xa8ncia dels carrers de Cavallers i  del Castell. Durant bona part del per\xc3\xadode cristi\xc3\xa0 va estar annexa a l'Hospital de Sant Pere, fins a la seva desaparici\xc3\xb3. Un retaule de taulells rememora els fets m\xc3\xa9s significatius de la hist\xc3\xb2ria de la instituci\xc3\xb3 hospital\xc3\xa0ria._NEWLINE_En el conjunt es combinen elements barrocs -com el front\xc3\xb3 curvilini- amb altres moriscs, m\xc3\xa9s freq\xc3\xbcents a l'interior. El campanar, situat en la cantonada del carrer Cavallers, \xc3\xa9s un prisma triangular i est\xc3\xa0 cobert de teules. En la fa\xc3\xa7ana s'obre la porta amb llinda. Sobre ella hi ha un retaule de taulells, de 1943, amb la imatge de Sant Roc i, m\xc3\xa9s amunt, un \xc3\xb2cul ovalat. A la dreta de la porta hi ha un retaule cer\xc3\xa0mic d'un pas del Viacrucis, a l'esquerra hi ha una placa cer\xc3\xa0mica amb el nom de la via p\xc3\xbablica, placeta de Sant Roc. Hi ha dos fanals en la fa\xc3\xa7ana._NEWLINE_L'interior \xc3\xa9s de planta rectangular amb pis de rajoles negres i blanques. Est\xc3\xa0 constitu\xc3\xaft per una sola nau dividida en tres trams i sagristia. Presenta capelles entre els contraforts. El cor t\xc3\xa9 un enteixinat d'estil morisc en la seua part superior. La pila baptismal est\xc3\xa0 tallada en pedra. L'altar \xc3\xa9s exempt, venerant-se una imatge de Sant Roc de 1939, una talla de la Immaculada i una altra de Sant Sebasti\xc3\xa0."